Diari Oficial de la Generalitat Valenciana


Sumari del DOGV 5671, del 02-01-2008 (2007/15617)

ORDE de 19 de desembre de 2007, de la Conselleria d'Immigració i Ciutadania, per la qual s'establixen les bases i es convoquen les ajudes a organitzacions no governamentals d'acció social per a la realització de programes destinats a la integració del col·lectiu d'immigrants a través del voluntariat per a l'exercici 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5671

Data del DOGV
:   02-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15723


Data del document
:   19-12-2007

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública
    * societat sense fins de lucre
    * integració social
    * suport econòmic
    * immigració
    * integració dels migrants
    * voluntariat social

ORDE de 19 de desembre de 2007, de la Conselleria d'Immigració i Ciutadania, per la qual s'establixen les bases i es convoquen les ajudes a organitzacions no governamentals d'acció social per a la realització de programes destinats a la integració del col·lectiu d'immigrants a través del voluntariat per a l'exercici 2008. [2007/15733]
L'Administració ha de dur a terme una actuació eficaç i eficient que la legitime davant dels ciutadans; ha de procurar ser receptiva, informar i comunicar els seus processos decisoris i de gestió, com també aconseguir una qualitat creixent en la seua gestió i prestació de servicis.
És prioritari, per tant, per a la Generalitat, potenciar la integració i iniciativa social de la ciutadania a través del voluntariat en les diferents organitzacions no governamentals, promovent la participació dels immigrants a la Comunitat Valenciana. El voluntariat a través de les organitzacions no governamentals constituïx un element clau per a articular la participació dels valencians en la vida política, econòmica, cultural i social, promovent una integració més eficaç de les persones en el seu entorn social més immediat.
Per això, fent ús de les competències assignades pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, el Decret 92/2007, de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat, el Decret 101/2007, de 13 de juny, del Consell, pel qual s'aprova el Reglament Orgànic i Funcional de la conselleria d'Immigració i Ciutadania, l'article 28 de la Llei 5/1983, de 30 de desembre, del Consell i l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991,
ORDENE
Primer. Convocatòria
Convocar les ajudes destinades a les organitzacions no governamentals i federacions i confederacions d'organitzacions no governamentals d'acció social que presenten projectes d'integració del col·lectiu d'immigrants a través del voluntariat que es realitzen en l'àmbit de la Comunitat Valenciana.
Les ajudes convocades per mitjà de la present convocatòria no necessiten notificació a la Comissió Europea per no reunir els requisits de l'article 87 del TCE segons el Decret 147/2007, de 7 de setembre, en concret per no suposar avantatge econòmic, ja que les entitats a què va dirigides les ajudes no exercixen activitats econòmiques en què puguen oferir béns o servicis en el mercat. Per això no hi ha la possibilitat de falsejament de la competència.
Segon. Finançament
La present convocatòria està dotada amb 25.000 euros destinats a pagar gastos corrents i servicis que s'incloguen dins dels projectes presentats, finançat a càrrec de la línia de subvenció T7317000, inclosa en el programa 112.90 "Participació, ciutadania i xarxes socials" dels Pressupostos de la Generalitat per al 2008, quedant condicionada a l'aprovació definitiva de la Llei de Pressupostos de la Generalitat per al 2008, de conformitat amb el que disposa l'Orde de 26 de setembre de 1994, de la conselleria d'Economia i Hisenda sobre tramitació anticipada d'expedients de gasto.
Tercer. Bases
Aprovar les bases per les quals es regula la convocatòria d'ajudes a organitzacions no governamentals i federacions i confederacions d'organitzacions no governamentals d'acció social per a la integració dels immigrants a través del voluntariat, models de sol·licitud i documents complementaris que s'inclouen en annexos a esta orde.
Contra esta orde, que posa fi a la via administrativa es pot interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
Quart. Entrada en vigor
L'entrada en vigor d'esta orde es produirà l'endemà de la publicació en el DOCV.
València, 19 de desembre de 2007.- El conseller d'Immigració i Ciutadania: Rafael Blasco Castany.
ANNEX I
BASES DE LA CONVOCATÒRIA
Primera. Objecte
La present convocatòria té com a objecte fomentar la integració social dels immigrants a través de projectes que presenten les organitzacions no governamentals i federacions i confederacions d'organitzacions no governamentals.
Segona. Beneficiaris
Poden beneficiar-se del present programa d'ajudes totes les organitzacions no governamentals i federacions i confederacions d'organitzacions no governamentals d'acció social que complisquen els requisits establits en la present convocatòria.
Quedaran excloses com a beneficiàries d'ajuda en la present convocatòria, aquelles organitzacions no governamentals d'acció social de qualsevol àmbit territorial o sectorial integrada en una confederació o federació que haguera sol·licitat ajuda per la present convocatòria.
Tercera. Actuacions subvencionables
Seran subvencionables a través de la present orde, les despeses corrents (exceptuats expressament els gastos de personal) de les entitats sol·licitants els projectes dels quals tinguen com a finalitat promoure la integració, a través d'accions i activitats encaminades a:
a) Informació, orientació i assessorament als ciutadans immigrants sobre els seus drets i l'exercici d'estos i els recursos socials adequats per a resoldre les seues necessitats.
b) La formació tant dels membres de la comunitat com de la mateixa entitat en matèria d'associacionisme i participació ciutadana.
c) Estudi de les condicions, necessitats i problemàtica actual del col·lectiu en qüestió, a fi que siguen els mateixos afectats els que aborden la seua problemàtica i proposen solucions a esta.
Els programes que se subvencionen necessàriament han de realitzar-se l'any que se sol·licita l'ajuda, i es referiran, principalment, a activitats com ara: seminaris, conferències, cursets, campanyes, estudis i tallers, efectuats dins de l'àmbit de la Comunitat Valenciana.
Quarta. Formalització de sol·licituds i termini de presentació
La sol·licitud, es presentarà en el termini de 15 dies naturals, comptadors des de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la conselleria d'Immigració i Ciutadania (plaça Sant Nicolau, 2, 46122, València). També pot presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
La sol·licitud, formalitzada en el document 1 de l'annex II de la present resolució, estarà acompanyada dels originals o fotocòpies compulsades dels documents següents:
a) Model normalitzat de presentació dels projectes (document 2 de l'annex II)
b) Estatuts de l'entitat sol·licitant, així com la documentació que acredite la representació que ostenta la persona que firma la sol·licitud i fotocòpia compulsada del seu document nacional d'identitat.
c) Número de registre general de l'entitat sol·licitant.
d) Declaració de qui és el representant legal de l'entitat i fotocòpia compulsada del seu document nacional d'identitat.
e) Llista d'organitzacions no governamentals que formen part de la Federació o Confederació. I en el cas de les organitzacions no governamentals d'àmbit inferior al de comunitat, declaració de a quina federació o confederació pertanyen, si es donara el cas.
f) Certificat de la Tresoreria General de la Seguretat Social acreditatiu d'estar al corrent de les seues obligacions enfront de la Seguretat Social.
g) Certificat de l'Agència Estatal de l'administració Tributària acreditatiu de trobar-se al corrent de les seues obligacions tributàries enfront de la Hisenda Estatal.
h) Certificat dels servicis territorials de la conselleria d'Economia, Hisenda i Ocupació, de trobar-se al corrent de les seues obligacions tributàries amb la Generalitat.
i) Respecte al compte bancari, fitxa de manteniment de tercers. Amb este fi es tindrà en compte que si el compte bancari no està donat d'alta en la Generalitat, o haguera que modificar les seues dades, per a efectuar els pagaments a l'entitat, haurà d'aportar-se, a més:
- Declaració indicant tal extrem.
- Acreditació, si és el cas, del poder de representació de la persona jurídica.
- Documents d'identificació fiscal (NIF, CIF, NIE, passaport, targeta de residència, VAT o equivalent, corresponent al titular de les dades).
- Acreditació de la titularitat del compte bancari del tercer.
j) Declaració responsable o qualsevol dels mitjans establits en l'article 13.7 de la Llei 38/2003, de 17 de novembre, General de Subvencions, firmada pel representant de l'entitat sol·licitant de no incórrer en cap de les circumstàncies previstes en els articles 13.2 i 13.3.
k) Declaració responsable del compromís d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.
l) Declaració responsable del compromís de donar l'adequada publicitat del finançament de l'actuació a través d'esta ajuda així com el compromís de reintegrar les quantitats que s'hagueren percebut, en cas de minoració o revocació de l'ajuda, així com de comunicar a la conselleria d'Immigració i Ciutadania les ajudes sol·licitades o obtingudes per a la mateixa finalitat, de qualsevol altra Administració Pública i de qualsevol ens de caràcter públic o privat, i de complir en general totes les condicions i obligacions imposades per les presents Bases Reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.
Les entitats que sol·liciten ajudes l'import de les quals siga inferior a 1.803 euros, queden exonerades de presentar els documents enumerats en els apartats f), g) i h).
Cinquena. Esmena
Si la sol·licitud no reunix els requisits i documents que s'assenyalen en estes bases es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fa, se li considerarà desistit de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Criteris per a la concessió
Per a la distribució de la dotació pressupostària, es tindran en consideració els punts següents:
a) La qualitat de l'actuació que es pretén realitzar en la valoració de la qual es tindrà en compte la identificació dels problemes del col·lectiu d'immigrants des de la perspectiva d'organitzacions no governamentals i el seu àmbit d'incidència, la identificació de la població afectada directament i indirectament de les actuacions proposades, grau de participació en el disseny i posada en marxa de l'actuació així com de la connexió dels mitjans i instruments que es pretenguen utilitzar amb els objectius, prioritzant-se iniciatives o mitjans innovadors. Este apartat es puntuarà amb un màxim de 10 punts.
b) La cooperació interassociativa que el projecte aconseguix amb altres entitats ciutadanes com a col·laboradores o copromotores, valorant-se principalment la presentació d'iniciatives en què es potencie la participació o intervenció d'altres entitats ciutadanes, siguen o no organitzacions no governamentals d'acció social, en el disseny, desenrotllament o avaluació dels projectes. Este apartat es puntuarà amb un màxim de 5 punts.
c) Pressupost de l'entitat globalment i de l'actuació que s'ha de realitzar valorant-se principalment la distribució equilibrada dels gastos destinats directament a l'exercici de l'activitat (inclosos els de difusió de les activitats) i els gastos col·laterals, accessoris, que puguen considerar-se sumptuaris (regals a participants, menjars, desplaçaments accessoris, etc.). Este apartat es puntuarà amb un màxim de 3 punts.
d) Viabilitat de l'actuació, valorant principalment la continuïtat dels projectes presentats i la seua sostenibilitat per l'entitat. Este apartat es puntuarà amb un màxim de 3 punts.
Setena. Resolució de les sol·licituds
1. Per a l'estudi i la valoració de les sol·licituds presentades per les organitzacions no governamentals i federacions i confederacions d'organitzacions no governamentals, es constituirà una comissió avaluadora presidida pel director general de Ciutadania i Integració més dos vocals designats per este.
La comissió elaborarà una proposta en relació amb l'aprovació o denegació de les distintes sol·licituds presentades i l'assignació de quantitats a cada una d'elles.
2. L'òrgan competent per a la resolució dels expedients és el conseller Immigració i Ciutadania, que així mateix podrà dictar les resolucions i adoptar les mesures que siguen necessàries per al compliment i desenrotllament del que s'ha estipulat en la present disposició, així com resoldre totes les incidències que es plantegen en la seua interpretació i execució, tot això de conformitat amb l'article 47, del Decret Legislatiu de 26 de juny de 1991, del Consell de la Generalitat, pel qual s'aprova el text refós de la Llei d'Hisenda Pública de la Generalitat.
El termini màxim per a resoldre i notificar les sol·licituds serà el de sis mesos comptadors des de la publicació de la present resolució en el Diari Oficial de la Comunitat Valenciana, transcorregut el qual sense que haja recaigut una resolució expressa, podran entendre's aquelles desestimades.
Les resolucions, expresses o presumptes, posaran fi a la via administrativa, aplicant-se el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Tota alteració de les condicions tingudes en compte per a la concessió de l'ajuda, l'absència d'informació sobre l'entitat sol·licitant, particularment pel que fa a la pertinença a alguna confederació o federació, i en tot cas l'obtenció concurrent d'ajudes atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
Huitena. Quantia de les ajudes
La quantia de les ajudes serà determinada en el procés de valoració tenint en compte les disponibilitats pressupostàries i els criteris de valoració.
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb ajudes o ajudes d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.
Novena. Forma de pagament
La transferència en un únic pagament s'efectuarà contra la justificació de la subvenció per part del beneficiari, de conformitat amb el que disposa l'article 47, bis, del Text Refós de la Llei d'Hisenda Pública Valenciana.
Desena. Justificació de la subvenció
1. Els justificants, acompanyats del certificat que figura com a document 3 en l'annex II de la present convocatòria, aniran dirigits al director general de Ciutadania i Integració, i podran presentar-se fins al 15 de novembre de 2008, inclusivament, en la conselleria d'Immigració i Ciutadania, a l'efecte de poder lliurar-se les quantitats corresponents. Els justificants han de correspondre's amb el pressupost detallat de les activitats en la sol·licitud de subvenció
2. Per a efectuar el pagament els beneficiaris de la subvenció han d'ajustar-se als requisits i formes d'acreditació establides en l'article 30 de la Llei 38/2003, de 17 de novembre, General de Subvencions. En tot cas han de presentar la documentació següent:
· Factures originals dels gastos realitzats degudament formalitzades d'acord amb el que establix el Reial Decret 1496/2003, de 28 de novembre, pel qual aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit. (BOE núm. 286, de 29 de novembre de 2003).
· Memòria explicativa i detallada de les activitats realitzades i que han sigut subvencionades.
· Declaració responsable firmada pel representant legal de l'associació, la federació o confederació, en la qual conste que no s'ha rebut subvenció o cap ajuda, procedent d'una altra administració o ens públic, que cobrisca la part dels gastos que se subvencionen per la conselleria d'Immigració i Ciutadania per mitjà de la present resolució i que ha complit en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.
3. La no-presentació de la justificació del gasto en el termini fixat donarà lloc a la pèrdua de la subvenció i així mateix podran ser exclosos en les convocatòries d'anys successius, sense perjudici que se celebre, amb caràcter previ a qualsevol decisió, el tràmit d'audiència legalment establit.
Onze. Obligacions dels beneficiaris
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general de la normativa vigent que se li aplique. En tot cas són obligacions de les entitats beneficiades les establides en l'article 14 de la Llei 38/2003, de 17 de novembre, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris han de reintegrar la totalitat o part de la quantitat percebuda més els corresponents interessos de demora.
En els dits casos s'incoarà l'oportú expedient, amb audiència prèvia de l'interessat.
2. El falsejament o ocultació de dades i documents, quan afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La conselleria d'Immigració i Ciutadania es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot el no previst en esta resolució les organitzacions no governamentals i federacions i confederacions d'organitzacions no governamentals d'acció social beneficiàries se sotmetran al que establix la Llei d'Hisenda Pública de la Generalitat i la Llei de Pressupostos de la Generalitat per a l'exercici 2008, així com la Llei 38/2003, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions i la resta de normativa vigent que se li aplique.
DISPOSICIÓ ADDICIONAL
Única
D'acord amb l'Orde de 26 de setembre de 1994, de la conselleria d'Economia i Hisenda, sobre tramitació anticipada d'expedients de gasto, tots els actes dictats en l'expedient de subvenció que es convoca per la present orde s'entendran condicionats que, al dictar la resolució de concessió de la subvenció, subsistisquen les mateixes circumstàncies de fet i de dret existents en el moment en què es van produir aquells actes.
ANNEX II
Documents relacionats:
1. Sol·licitud d'ajudes.
2. Model normalitzat per a la presentació dels projectes.
3. Certificat justificació gastos.
4. Manteniment de tercers/Alta d'entitat de crèdit.